Ул осорҙағы ғәйнәләр араһынан шөһрәтле шәхестәр сыға. Мәҫәлән, Исмәғил Тасимов, уның инициативаһы менән Беренсе тау училищеһы (хәҙерге Тау университеты) асыла. Тағы бер билдәле вәкил Туҡтамыш Ишбулатов 20 йыл буйы Ғәйнә улусының старшинаһы, Уложение комиссияһы депутаты була, башҡорттарҙың Уложение комиссияһына наказын төҙөй, 3 тапҡыр комиссия ултырыштарында сығыш яһай. Тағы бер ғәйнә вәкиле Мансуров Мөхәмәтғата хәҙрәт Дәүләт Думаһы депутаты була, Солтанай ауылында мәҙрәсә аса.